32003R1053
L 152/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1053/2003 AL COMISIEI
din 19 iunie 2003
de modificare a Regulamentului (CE) nr. 999/2001 al Parlamentului European și al Consiliului în ceea ce privește testele rapide
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), modificat ultima dată prin Regulamentul (CE) nr. 260/2003 al Comisiei (2), în special articolul 23 primul paragraf,
întrucât:
(1)
Regulamentul (CE) nr. 999/2001 stabilește o listă a laboratoarelor naționale de referință pentru encefalopatiile spongiforme transmisibile (EST) în sensul regulamentului respectiv. Grecia și-a schimbat laboratorul național de referință pentru testele rapide de depistare a EST.
(2)
Regulamentul (CE) nr. 999/2001 stabilește, de asemenea, o listă a testelor rapide autorizate pentru monitorizarea EST.
(3)
Societatea care comercializează unul dintre testele rapide autorizate pentru monitorizarea EST a informat Comisia cu privire la intenția sa de a comercializa testul sub o nouă denumire comercială.
(4)
În avizul său din 6 și 7 martie, Comitetul științific director a recomandat înscrierea a două teste noi pe lista testelor rapide autorizate pentru monitorizarea encefalopatiei spongiforme bovine (ESB). Producătorii celor două teste au furnizat date care demonstrează că și testele lor pot fi utilizate pentru monitorizarea EST la oi.
(5)
Pentru a garanta menținerea, după obținerea autorizării, a aceluiași nivel de eficacitate a testelor rapide desemnate, ar trebui să se stabilească o procedură pentru efectuarea unor eventuale modificări ale testelor sau ale protocoalelor de test.
(6)
Prin urmare, Regulamentul (CE) nr. 999/2001 ar trebui modificat în consecință.
(7)
Măsurile prevăzute de prezentul regulament sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa X la Regulamentul (CE) nr. 999/2001 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iunie 2003.